Hieman yli 30-vuotiaan jyväskyläläismiehen kalareissu meni pahasti pieleen.

Kalansaaliin sijaan mies on ehkä saamassa jopa miljoonan euron laskun.

Tapaus sattui viime toukokuussa, kun Vaajakosken Naissaaren vesivoimalaitoksen lähellä öiseen aikaan kalassa ollut mies joutui veden varaan veneen kaaduttua virrassa.

Kylmettynyt mies halusi lämmittelemään, joten hän rikkoi voimalan pääoven ikkunan ja pääsi näin sisään.

Kylmettynyt mies halusi lämmittelemään, joten hän rikkoi voimalan pääoven ikkunan ja pääsi sisään.­

Sisältä mies löysi ylleen kuivaa eli laitoksen omistavan Suur-Savon Sähkö Oy:n työmiehen haalarin.

– Tähän saakka ihan älykästä toimintaa, kommentoi energian tuotannon alan liiketoimintajohtaja Heikki Tirkkonen Suur-Savon Sähköstä.

Liekö työhaalareiden inspiroimana kalamies päätti lähteä tutustumaan voimalan tiloihin laajemmin.

– Mies kulki pitkin laitosta ja innostui jostain syystä summamutikassa kääntelemään vipuja. Hän onnistui kytkemään päälle sellaisen nappulakombinaation, minkä seurauksena yksi laitoksen kolmesta 1,5 megawatin generaattorista meni oikosulkuun. Automatiikka ei ajanut konetta alas, Tirkkonen kertoo.

Generaattori hajosi täysin. Voimala on toiminut vajaateholla jo liki kahdeksan kuukautta.

­

– Saamme uuden generaattorin toimimaan ehkä helmi–maaliskuussa.

Lasku on kallis. Tirkkosen arvion mukaan pelkkä generaattori maksaa yli puoli miljoonaa.

– Kun mukaan laskee sähköntuotannon katkosta aiheutuneet menetykset, summa nousee lähelle miljoonaa euroa.

Voimalan hälytin soi torstain ja perjantain välisenä yönä kello kolmen aikaan. Vartija odotti paikalle poliisia ja poliisikoiraa ennen kuin laitokseen päästiin sisälle tilannetta tarkistamaan.

Eteisestä löytyivät miehen märät kalastusvermeet. Mies löytyi voimalan kellaritiloista humalassa – Suur-Savon Sähkön haalareissa.

Sähköfirma neuvottelee korvauksista parhaillaan vakuutusyhtiön kanssa. Esitutkinnan valmiiksi saanut poliisi odottaa puolestaan lopullista arviota vahingoista. Tämän jälkeen tapaus etenee syyteharkintaan ja käräjille.

Asiasta kertoi ensimmäisenä Keskisuomalainen.